Will Eisner

Will Eisner  foi un dibuxante y guionista de cómic d'Estaos Xuníos.

Eisner nació en Brooklyn nel somantu d'una familia d'aniciu xudíu, y pasó la so neñez y mocedá en Nueva York. Nun dexó de trabayar demientres más de sesenta años, yá que hasta la so muerte nunca pensó na retirada. La so carrera entamó en «WOW What a Magazine!» en 1936. Bien aína, Eisner y el so amigu Jerry Iger funden l'estudiu Eisner-Iger onde dibuxantes como Bob Kane, Lou Fine, Jack Kirby dan los sos primeros pasos.

En 1939, l'asociación Eisner-Iger cesa y Will Eisner produz tires pa la prensa, asina nacerá, ente otros, el so personaxe qu'alagmaría mayor sonadía: The Spirit (entamó a asoleyase el 2 de xunu de 1940). The Spirit ye la historia d'un detective mazcaritáu, Danny Colt, un héroe ensin superpoderes que protexe del crimen a los habitantes de la ciudad imaxinaria Central City. La serie llamó aína l'atención de la crítica por lo inusual de los sos encuadres, cuasi cinematográficos, polos sos efeutos de lluz y solombres, y poles sos innovadores téuniques narratives. El 13 d'ochobre de 1941 The Spirit entamó a publicase tamién como tira diaria.

En 1942, Eisner ye movilizáu. Dibuxa carteles propagandísticos pa llevantar la moral de les tropes, asina como cómics empobinaos a lluchar contra les neglixencies de los soldaos. 

Depués de la guerra, cola ayuda d'asistentes tales como Jules Feiffer o Wallace Wood, Eisner retoma les aventures de Spirit, utilizando'l so personaxe pa esplorar xéneros bien estremaos, dende la ciencia ficción a la esploración de la vida cotidiana americana. 

Arriendes de la so carrera como historietista, Eisner enseñó les téuniques del cómic na Escuela d'Artes Visuales de Nueva York, y escribió dos obres fundamentales relatives a la creación historietística: Comics and Sequential Art y Graphic Storytelling.

 Referencies 

 Enllaces esternos 

Categoría:Dibuxantes d'Estaos Xuníos
Categoría:Guionistes de cómic
Categoría:Persones de Brooklyn